מה יותר טוב מגלידה בחום של יולי-אוגוסט? התשובה נמצאת אי שם בין שתי עוגיות שוקולד צ'יפס מתוקות ורכות. פחות משנה אחרי שנכנסה לחיינו הקוקילידה בהרכבה עצמית, גלידריית קוקיז מדיזנגוף פותחת סניף שני.
» הגלידות שיכבשו אתכם» השייקים המרעננים של הקיץ» איפה נמצא הבוריטו הטעים בתל אביב?
בעקבות הצלחת גלידריית האם, יפתח סניף שני של קוקיז בפינת רוטשילד ואלנבי, לא רחוק מגלידריית אייסברג. החנות החדשה הכניסה הרבה צבע ורוד לבניין באוהאוס ישן, וכמו בסניף הראשון, גם בקוקיז החדש אופים כ-15 סוגי עוגיות מול הלקוחות, בהן שוקולד צ'יפס קלאסית, טריקולד, שוקולד לבן ואגוזי מקדמיה, חמאת בוטנים וגרנולה מייפל ופקאן. היות שלא על הקוקי לבדו פועל המקום, תוכלו למצוא כאן גם גלידות שמכינים לבד, דוגמת מסקרפונה פירות יער, בננה פאדג', סורבה שוקולד מריר, מסטיק ואפילו גלידת חלבה טבעונית, ולהרכיב לעצמכם את קסטת החלומות.
את פתיחת הסניף מציינים באירוע השקה שמח בחמישי הקרוב, ה-23 ביולי, במהלכו יחולקו לחוגגים קוקילידות בחינם, בין השעות 19:00-21:00. אם תיאלצו להקדים ולפספס את כל הטוב הזה, תמיד תוכלו להשתתף בתחרות השבועית של קוקיז באינסטגרם, ולנסות לזכות בפרס צונן ומתוק.
» בעוד מספר שבועות יפתח סניף אוכל רחוב של דוד ויוסף במתחם הבורסה ברמת גן. המקום החדש יציע גרסה מהירה לתבשילים בפיתה והמון מנות ביתיות במחירים נוחים לכיס.
» ההמבורגרייה הכשרה אדיקט צפויה להיפתח בקרוב בנחלת בנימין, ובה יוגשו המבורגרים שמכינים במקום מבקר ומכבש, לצד צ'יפס ביתי, פירה בטטה או סלט ירקות. מבטיחים לשוב ולעדכן.